DKD ‘slaggereed’ om etes by tronke oor te neemArgieffoto Die departement van korrektiewe dienste (DKD) is vol vertroue dat hy in staat is om die spysenieringsdienste in 26 gevangenisse oor te neem wanneer African Global Operations (voorheen Bosasa) se dienste op 24 Maart tot ŉ einde kom. ŉ Span van die DKD het die parlement se portefeuljekomitee oor justisie en korrektiewe dienste toegespreek oor die penarie waarin die departement hom bevind nadat African Global Operations om vrywillige likwidasie aansoek gedoen het. Die maatskappy is vroeër ŉ multimiljoenrand‑kontrak toegeken om spysenieringsdienste aan 26 Suid-Afrikaanse tronke te voorsien. Die DKD het ŉ besigheidskontinuïteitsplan aan die komitee voorgelê waarvolgens die DKD self die spysenieringsdienste sal oorneem. Die departement sê hy is besig om sy interne kapasiteit in die verband te versterk en het reeds vanaf 31 Januarie die spysenieringsdienste by die Groenpunt-gevangenis in Deneysville en die Bizzah Makhate-gevangenis in Kroonstad oorgeneem. Volgens die departement toon die implementeringsplan dat die DKD gereed is om spysenieringsdienste by al die bestuursgebiede wat geraak word oor te neem en behoort die oorgang van die dienste glad te verloop. Die departement sê die risiko’s rakende wetlike aspekte, sekuriteit, finansiële impak en gesondheid is geïdentifiseer en die nodige versagtingsplanne is gereed. Lede van die portefeuljekomitee het die DKD aangeraai om ook maatreëls te tref om in die vervolg te verhoed dat een maatskappy ŉ dominante diensverskaffer word en op so ŉ wyse die departement monopoliseer. Die komitee het ook gesê oorsigbesoeke sal gedoen word om seker te maak die departement is wel gereed om die spysenieringsdienste oor te neem. Intussen is kennisgewings uitgereik aan die DKD-beamptes wie se name by oortredings betrek is in getuienis voor die Zondo-kommissie van ondersoek na staatskaping. Die departement sê vyf van die ses beamptes het op die kennisgewings gereageer en sal ŉ voorlegging oor die saak direk aan die nasionale kommissaris van korrektiewe dienste, Arthur Fraser, lewer.